15. december 2022

Expanzia obnoviteľnej elektriny v Európe

Henkel a IGNIS podpisujú dohodu o výrobe solárnej energie

Düsseldorf/Madrid –Spoločnosť Henkel a IGNIS, španielska integrovaná skupina pre obnoviteľné zdroje energie, podpísali 10-ročnú virtuálnu zmluvu o nákupe energie (VPPA) týkajúcu sa dvoch nových solárnych elektrární v Španielsku. Podiel spoločnosti Henkel na vyrobenej elektrickej energii sa rovná dopytu viac ako 40 jej výrobných závodov v Európe.

Prostredníctvom dlhodobých zmlúv VPPA Henkel prispieva k výrobe ďalšej obnoviteľnej energie. Dohodnuté množstvo elektrickej energie sa dodá aj do verejnej distribučnej siete. Nové solárne elektrárne sa budú nachádzať v španielskych regiónoch Kastília a León a Andalúzia a vďaka nim sa každoročne predíde vzniku 72 000 ton emisií oxidu uhličitého (CO2) v porovnaní s tradičnou výrobou elektriny z fosílnych zdrojov. Solárne parky s celkovým výrobným objemom približne 220 000 MWh ročne majú byť zapojené do rozvodnej siete v lete 2024. Zmluva spoločnosti Henkel pokrýva približne 90 % celkovej elektrickej kapacity projektu.

*„Henkel je na ceste k environmentálnej transformácii svojho podnikateľského modelu. Keďže naším cieľom je do roku 2030 dosiahnuť klimaticky pozitívnu prevádzku, projekty, akým je táto zmluva VPPA, sú dôležitou súčasťou nášho úsilia zvýšiť podiel zelenej energie dostupnej v sieti, a tým aj urýchliť celkový prechod od fosílnej energie k obnoviteľnej,“* uviedla Ulrike Sapiro, riaditeľka pre trvalú udržateľnosť v spoločnosti Henkel. *„Táto VPPA je pre spoločnosť Henkel najzásadnejšou viacročnou zmluvou o obnoviteľnej energii v Európe. Ceníme si spoluprácu s IGNIS a tešíme sa na začiatok realizácie tohto fantastického projektu,“* doplnila Petra Spallek, viceprezidentka spoločnosti Henkel pre nákup.

Zmluvy VPPA a kombinácia internej výroby elektriny z obnoviteľného zdroja s priamym nákupom pomôžu spoločnosti Henkel splniť globálny cieľ zabezpečiť 100 % elektrickej energie z obnoviteľných zdrojov vo výrobných závodoch po celom svete do roku 2030. Taktiež sa posilňuje príspevok IGNIS k celosvetovej dekarbonizácii priemyslu. Táto energetická spoločnosť sa zameriava najmä na zmluvy (V)PPA a má skúsenosti s projektmi v oblasti obnoviteľných zdrojov energie z celého sveta.

*„V IGNIS sme pevne odhodlaní stať sa jedným z kľúčových nezávislých výrobcov energie v Európe a podporujeme klientov v oblasti energetickej transformácie na celom svete. Sme hrdí na to, že sme uzavreli dohodu so spoločnosťou Henkel a stali sa tak jedným z jej partnerov v oblasti obnoviteľnej energie,“* uviedol Santiago Bordiú, generálny riaditeľ pre riadenie aktív a energie v IGNIS.

Solárne elektrárne postaví a bude plne prevádzkovať IGNIS. Henkel uzavrela VPPA na základe poradenstva spoločnosti Schneider Electric Energy & Sustainability Services.

O spoločnosti IGNIS

IGNIS je integrovaná skupina zaoberajúca sa obnoviteľnými zdrojmi energie, ktorá sa podieľa na celom hodnotovom reťazci od vývoja až po prevádzku a energetické riešenia. Od svojho vzniku v roku 2015 sa IGNIS podieľala na vývoji portfólia viac ako 20 GW národných a medzinárodných projektov v oblasti obnoviteľných zdrojov. IGNIS momentálne spravuje prevádzkové portfólio viac ako 4 GW rôznych výrobných technológií a ponúka prispôsobené a inovatívne energetické riešenia zástupcom priemyslu, MSP aj koncovým používateľom.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com